**АЖ АХУЙН НЭГЖИЙН ОРЛОГЫН АЛБАН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ҮР НӨЛӨӨГ ҮНЭЛСЭН ҮНЭЛГЭЭНИЙ ТАЙЛАН**

**2024 он**

**Улаанбаатар хот**

**АЖ АХУЙН НЭГЖИЙН ОРЛОГЫН АЛБАН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ҮР НӨЛӨӨГ ҮНЭЛСЭН ҮНЭЛГЭЭНИЙ ТАЙЛАН**

**НЭГ.ЕРӨНХИЙ ЗҮЙЛ**

Энэхүү үнэлгээг Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай хуулийн төслийн зүйл, заалтад Хууль тогтоомжийн тухай хуулийн[[1]](#footnote-1) 17 дугаар зүйлд заасан аргачлалын дагуу дүн шинжилгээ хийх, үр нөлөөг тооцож, давхардал, хийдэл, зөрчлийг арилгах, хуулийн зүйл, заалтыг ойлгомжтой, хэрэгжих боломжтой байдлаар боловсруулахад зөвлөмж өгөх зорилгоор гүйцэтгэлээ.

Үнэлгээ хийхээр сонгож авсан хуулийн төсөл нь “хуульд нэмэлт, өөрчлөлт тухай”[[2]](#footnote-2) хэлбэрээр боловсруулагдсан байна.

Аж ахуйн нэгжийн орлогын албан татварын тухай хуульд нэмэлт, өөрчлөлт оруулах хуулийн төслийн үр нөлөөг үнэлэх ажиллагааг Засгийн газрын 2016 оны 59 дүгээр тогтоолын хоёрдугаар хавсралтаар батлагдсан “Хуулийн тогтоомжийн төслийн үр нөлөөг үнэлэх аргачлал”[[3]](#footnote-3)-д (цаашид Аргачлал гэх) заасны дагуу дараах үе шатаар хийлээ.

* 1. Шалгуур үзүүлэлтийг сонгох;
  2. Хуулийн төслөөс үр нөлөө тооцох хэсгээ тогтоох;
  3. Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох;
  4. Үр дүнг үнэлэх, зөвлөмж өгөх;

**ХОЁР.ХУУЛИЙН ТӨСЛИЙН ҮР НӨЛӨӨГ ҮНЭЛЭХ ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ**

Тус үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах асуудалтай уялдуулан Аргачлалын 2.9-д[[4]](#footnote-4) заасныг үндэслэн 6 шалгуур үзүүлэлтээс дараах 3 шалгуур үзүүлэлтийг сонголоо:

* 1. Зорилгод хүрэх байдал;
  2. Ойлгомжтой байдал;
  3. Харилцан уялдаа зэрэг болно.

**Шалгуур үзүүлэлтийг сонгосон үндэслэл:**

**Зорилгод хүрэх байдал:**

Энэхүү үнэлгээний үндсэн зорилго нь тухайн хуулийн төслийн зохицуулалт анх дэвшүүлсэн зорилго буюу тулгамдсан бэрхшээлийг шийдвэрлэж чадах эсэхийг тогтоох билээ. Иймд хуулийн төслийн зохицуулалт нь хуулийн төслийн үзэл баримтлал буюу хуулийн төслийг боловсруулах болсон үндэслэл, шаардлагад нийцсэн эсэх, мөн түүнийг тодорхой илэрхийлж чадахуйц зохицуулалтын хувилбарыг агуулсан эсэхийг тогтоох зорилгоор тус шалгуур үзүүлэлтийг сонгосон болно.

**Ойлгомжтой байдал:**

Хуулийг хэрэглэх, хэрэгжүүлэх субьектийн хувьд ойлгомжтой байх нь хэрэгжилтийн үр дүнд шууд нөлөөлдөг. Хууль тогтоомжийн тухай хуульд зааснаар хуулийн төсөл нь бүтэц, хэлбэрийн хувьд логик дараалалтай, хэл зүй, найруулгын хувьд тодорхой, ойлгоход хялбараар томьёологдсон байх шаардлага тавигддаг.

Энэхүү хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд[[5]](#footnote-5) заасан шаардлагыг хангасан эсэхийг хянан тогтоох зорилгоор энэхүү шалгуур үзүүлэлтийг сонгосон болно.

**Харилцан уялдаа:**

Хуулийн төслийн эх бичвэр нь хүчин төгөлдөр үйлчилж байгаа бусад хууль тогтоомж болон төсөлд тусгагдсан зохицуулалт нь өөр хоорондоо зөрчилгүй байх, хуулиар үүрэг хүлээсэн субьектүүдын чиг үүрэг давхардал, зөрчилдөөнгүй байх шаардлагатай. Иймд хуулийн төсөл нь Хууль тогтоомжийн тухай хуульд заасан агуулгын шаардлагыг[[6]](#footnote-6) хангасан эсэхийг шалгах зорилгоор тус шалгуур үзүүлэлтийг сонгосоно.

**“Хүлээн зөвшөөрөгдөх байдал, практикт хэрэглэх боломж болон зардал тооцох” шалгуур үзүүлэлтийг сонгоогүй тухай:**

Энэхүү шалгуур үзүүлэлтээр тухайн хуулийн төслийн зохицуулалтыг иргэд, байгууллага хэрхэн хүлээн авах, тэдгээрт шинээр үүрэг хүлээлгэсэн эсэхийг шалгадаг. Тус хуулийн төслөөр иргэд, аж ахуйн нэгжид шинээр ямар нэгэн чиг үүргийг нэмж хүлээлгэхгүй тул **“хүлээн зөвшөөрөгдөх байдал”** шалгуур үзүүлэлтээр үнэлгээ хийх шаардлагагүй гэж үзсэн болно.

**“Практикт хэрэгжих боломж”** шалгуур үзүүлэлтээр тухайн хуулийн төслийн зохицуулалтыг дагаж мөрдөх буюу хэрэгжүүлэх боломжтой эсэх, хэрэгжүүлэх этгээд байгаа эсэх, санхүү болон хүний нөөцийн байдал зэргийг тогтоодог. Энэ төрлийн хууль газрын тосны салбарт хэрэгжиж байсан туршлага бий бөгөөд түүний алдаа, сургамжид үндэслэн илүү нарийвчлан зохицуулахаар хуулийн төсөлд тусгагдсан байна.

Одоогийн хүчин төгөлдөр мөрдөгдөж буй Аж ахуйн нэгжийн орлогын албан татварын тухай хуулиар Монгол Улсын Засгийн газартай Бүтээгдэхүүн хуваах гэрээ байгуулсан аж ахуйн нэгжүүд тус хуулийн 21.1.4-т заасан “*газрын тосны салбарт бүтээгдэхүүн хуваах гэрээний дагуу тус улсын нутаг дэвсгэрт үйл ажиллагаа явуулж байгаа албан татвар төлөгчийн өөрт нь ногдох бүтээгдэхүүний борлуулалтаас олсон энэ хуулийн 18.6.2, 20.1-д заасан орлого*”-ын татвараас чөлөөлөгдөхөөр тусгагдсан байдаг. Иймд шинээр боловсруулсан хуулийн төсөлд хууль эрх тэгш үйлчлэх зарчмын дагуу газрын тос боловсруулах төрийн өмчит үйлдвэртэй хамтран ажиллах этгээдийг Засгийн газартай Бүтээгдэхүүн хуваах гэрээ байгуулсан аж ахуйн нэгжийн нэгэн адил хуулийн дээрх хөнгөлөлт, чөлөөлөлтийг эдлэх зохицуулалтыг тусгасан. Иймд тус хууль батлагдсанаар практикт хэрэгжих боломж одоогийн хүчин төгөлдөр хуулийн нэгэн адил юм. Иргэн, хуулийн этгээд хууль, шүүхийн өмнө тэгш эрхтэй байх зарчмыг баримтлан Монгол улсад БХГ-ний дагуу газрын тосны хайгуул, ашиглалтын үйл ажиллагаа явуулж буй бусад аж ахуйн нэгжүүдийн нэгэн адил төрийн өмчит газрын тосны компанитай хамтран ажиллах этгээдийг орлогын албан татвараас чөлөөлөх эрхзүйн орчинг бүрдүүлэх үндэслэлтэй байна.

Мөн дээрх үндэслэлээс гадна тухайн хуулийн төслийг хэрэгжүүлэхтэй холбоотой гарах зардлын тооцоог тусгайлан хийх тул цаг хугацаа, нөөцийн хэмнэлт хийх үүднээс **“практикт хэрэгжих боломж”** болон **“зардал тооцох”** шалгуур үзүүлэлтийг сонгоогүй болно.

**ГУРАВ. ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ ТОГТООСОН БАЙДАЛ**

Сонгосон шалгуур үзүүлэлтийн дагуу үр нөлөөг үнэлэхэд хамруулах хэсэг, түүнийг шалгах хэрэгслийг дараах байдлаар тогтоолоо:

Хүснэгт 1

|  |  |  |  |
| --- | --- | --- | --- |
| **№** | **Шалгуур үзүүлэлт** | **Үр нөлөөг үнэлэх хэсэг** | **Шалгах хэрэгсэл** |
| 1 | Зорилгод хүрэх байдал | Хуулийн төслийн зохицуулалтыг бүхэлд нь хамруулах | Хуулийн төслийн үзэл баримтлалд дэвшүүлсэн зорилтыг хангах эсэхэд дүн шинжилгээ хийх |
| 2 | Ойлгомжтой байдал | Хуулийн төслийн зохицуулалтыг бүхэлд нь хамруулах | Хууль тогтоомжийн тухай хуулийн 24, 28, 29, 30, 32 дугаар зүйл, Хууль тогтоомжийн төсөл боловсруулах аргачлалд заасан шаардлагыг хангасан эсэхийг шалгах |
| 3 | Харилцан уялдаа | Хуулийн төслийг зохицуулалтыг бүхэлд нь хамруулах | Хууль тогтоомжийн тухай хуулийн 29 дүгээр зүйлийн 29.1.1, 29.1.3, 29.1.5-д болон Аргачлалын 4.10-т заасан шаардлага, шалгуурыг хангасан эсэхийг шалгах |

1. **Зорилгод хүрэх байдлыг хангасан эсэх:**

**“Зорилгод хүрэх байдал”** гэсэн шалгуур үзүүлэлтийн хүрээнд Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай хуулийн төслийн үзэл баримтлалд тусгасан хуулийн төсөл боловсруулах болсон үндэслэл, хэрэгцээ шаардлагад тухайн хуулийн төслийн зохицуулалтууд нь нийцэж байгаа эсэхэд дүн шинжилгээ хийхийг зорьлоо.

Энэ дагуу Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай хуулийн төслийн үзэл баримтлалтай танилцаж, үзэл баримтлал болон хуулийн төслийн зохицуулалтыг харьцуулах байдлаар дүн шинжилгээ хийв.

Хуулийн төслийн тандан судалгаа, үзэл баримтлал, хуулийн төслийн бүтэц, зохицуулах зүйлийн хүрээ, агуулгад дүн шинжилгээ хийж үзвэл “Газрын тос боловсруулах үйлдвэрт Засгийн газраас олгосон Давст XXXI талбайд хөрөнгө оруулалт хийж, газрын тосны хайгуул, ашиглалтын үйл ажиллагаа явуулахаар төлөвлөж буй этгээдийг Монгол улсад Бүтээгдэхүүн хуваах гэрээний үндсэн дээр үйл ажиллагаа явуулж буй бусад аж ахуйн нэгжүүдийн нэгэн адил Аж ахуйн нэгжийн орлогын албан татвараас чөлөөлөх эрхзүйн орчин бүрдэх” үндсэн зорилготой гэж үзэхээр байна.

Энэ зорилгын хүрээнд Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай хуулийн төслийг боловсруулах хувилбарыг сонгожээ.

Иймд хуулийн төслийн үзэл баримтлалд дэвшүүлсэн зорилгыг хангах чиглэлээр тодорхой зохицуулалтыг хуулийн төсөлд тусгасан байдлыг шалгаж үзвэл:

* Аж ахуйн нэгжийн орлогын албан татварын тухай хуулийн 21 дүгээр зүйлийн 21.1.4 дэх хэсэгт нэмэлт, өөрчлөлт оруулах тухай хуулийн төслөөр “*газрын тосны салбарт бүтээгдэхүүн хуваах гэрээний дагуу болон газрын тос боловсруулах төрийн өмчит үйлдвэртэй байгуулсан гэрээний дагуу тус улсын нутаг дэвсгэрт үйл ажиллагаа явуулж байгаа албан татвар төлөгчийн өөрт нь ногдох бүтээгдэхүүний борлуулалтаас олсон Аж ахуйн нэгжийн орлогын албан татварын тухай хуулийн 18.6.2, 20.1-д заасан орлого*”-ыг албан татвараас чөлөөлөхөөр зохицуулсан байна.

Дээрх зохицуулалтаас үзэхэд хуулийн төслийн үзэл баримтлалд дэвшүүлсэн газрын тос боловсруулах төрийн өмчит үйлдвэртэй хамтран ажиллах этгээдийг Засгийн газартай Бүтээгдэхүүн хуваах гэрээ байгуулсан бусад аж ахуйн нэгжүүдийн нэгэн адил татварын хөнгөлөлт, чөлөөлөлт эдлэх, ингэснээр газрын тосны хайгуулын үйл ажиллагаа эрчимжих, үүнийг дагаад нөөц, улмаар олборлолтын хэмжээ нэмэгдэх зорилтыг хангах зохицуулалтыг бүрэн тусгасан гэж үзэж болохоор байна.

**2. Ойлгомжтой эсэх:**

**“Ойлгомжтой байдал”** гэсэн шалгуур үзүүлэлтийн хүрээнд Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай хуулийн төслийг Хууль тогтоомжийн тухай хуульд тавигдсан шаардлагыг хангасан эсэх асуудлын хүрээнд авч үзлээ.

Энэхүү хуулийн төслийн боловсруулалт нь Хууль тогтоомжийн тухай хуулийн 24, 28, 29, 30 дугаар зүйл, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах байдлаар үнэлгээг гүйцэтгэлээ.

Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай хуулийн төсөлд Аж ахуйн нэгжийн орлогын албан татварын тухай хуулийн 21 дүгээр зүйлийн 21.1.4 дэх хэсэгт “*бүтээгдэхүүн хуваах гэрээний дагуу*” гэснийг “*бүтээгдэхүүн хуваах гэрээ болон газрын тос боловсруулах төрийн өмчит үйлдвэртэй байгуулсан гэрээний дагуу*” гэж өөрчлөхөөр тусгасан нь нэгэн төрлийн үйл ажиллагаа явуулж буй аж ахуйн нэгжүүд татварын ижил эрх зүйн орчинд ажиллах боломжийг бүрдүүлэхээр байна.

Хуулийн төсөл нь хуулийн төслийн бүтэц, эх бичвэрийн агуулгад тавигдах шаардлагыг бүрэн хангасан байна, мөн хууль тогтоомжийн тухай хуулийн 30 дугаар зүйлд заасан хэл зүй, найруулгын нийтлэг шаардлагад нийцсэн байна.

**3. Харилцан уялдаатай байдлыг хангасан эсэх:**

**“Харилцан уялдаа”** гэсэн шалгуур үзүүлэлтийн хүрээнд хуулийн төслийг Аргачлалд тусгасан хуулийн төслийн үр нөлөөг үнэлэх стандарт асуултуудад хариулах замаар уялдаа холбоог шалгахын тулд хуулийн төслийг бүхэлд нь авч үзэхээр тооцлоо.

Хууль тогтоомжийн тухай хуулийн 29 дүгээр зүйлийн 29.1.1, 29.1.3, 29.1.5-д болон Аргачлалын 4.10-т заасан шаардлага, шалгуурын дагуу үнэллээ:

Хууль тогтоомжийн тухай хуулийн 29 дүгээр зүйлд заасан шаардлагыг хангасан эсэх:

Хүснэгт 2

|  |  |  |
| --- | --- | --- |
| **№** | **Шалгах асуулт** | **Шаардлагыг хангасан эсэх** |
| 1 | 29.1.1. Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлал, Монгол Улсын урт хугацааны хөгжлийн бодлоготой уялдсан байх; | Үндсэн хууль, үндэсний аюулгүй байдлын үзэл баримтлалд заасан зарчмыг хангахад чиглэсэн байна. |
| 2 | 29.1.3. Тухайн хуулиар зохицуулах нийгмийн харилцааны хүрээнээс хальсан асуудлыг тусгахгүй байх; | Харилцаанд орж байгаа талуудад эрх тэгш хууль эрх зүйн нөхцлийг бий болгож байна гэж үзэж байна. |
| 3 | 29.1.5. Зүйл, хэсэг, заалт нь хоорондоо зөрчилгүй байх; | Хуулийн төслийн зүйл, хэсэг, заалт нь хуулийн бусад заалтуудтай зөрчилдөөгүй байна. |

Аргачлалын 4.10-т заасан шалгуурыг хангасан эсэх:

Хүснэгт 3

|  |  |  |  |
| --- | --- | --- | --- |
| **№** | **Асуулт** | **Хариулт** | **Дүн шинжилгээ** |
| 1 | Хуулийн төслийн зүйл, заалт тухайн хуулийн төсөл болон бусад хуулийн заалттай нийцэж байгаа эсэх; | Тийм | Хуулийн төслийн зохицуулалт нь бусад хуультай зөрчилгүй байна. |
| 2 | Хуулийн төсөлд шаардлагатай зохицуулалтыг орхигдуулсан эсэх; | Үгүй | Хуулийн төслийн зорилгод хүрэх зохицуулалтыг сонгосон тул ямар нэг нэмэлт зохицуулалтыг тусгах шаардлагагүй. |
| 3 | Монгол Улсын Үндсэн хууль болон Монгол Улсын олон улсын гэрээнд заасан хүний эрхийг хязгаарласан  зохицуулалт тусгасан эсэх; | Үгүй | Хуулийн төсөлд иргэдийн эрхийг хязгаарласан ямар нэгэн нэмэлт зохицуулалт тусгагдаагүй, харин аж ахуйн нэгжийн үйл ажиллагааг дэмжих зохицуулалт тусгагдсан. |
| 4 | Хуулийн төслийн зүйл, заалт жендэрийн эрх тэгш байдлыг хангасан эсэх; | - | Ямар нэг зохицуулалтыг тусгах шаардлагагүй. |
| 5 | Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх; | Үгүй | Хуулийн төсөлд тусгайлан зохицуулалт тусгагдаагүй бөгөөд энэ асуудлыг  Өрсөлдөөний тухай хуулийн хүрээнд зохицуулах боломжтой. |
| 6 | Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх. | - | Хуулийн зохих заалтыг зөрчсөн этгээдэд хүлээлгэх хариуцлагыг Эрүүгийн хууль, Зөрчлийн тухай хууль, Төрийн албаны тухай хуулиар зохицуулсан тул уг хуулийн төсөлд тухайлан тусгах шаардлагагүй юм. |

Энэхүү шалгуур үзүүлэлтийн дагуу дүн шинжилгээ хийж үзэхэд хуулийн төслийн зүйл заалт өөр хоорондоо болон бусад хуулийн холбогдох зохицуулалттай зөрчилдсөн, иргэний эрхийг зөрчсөн, хязгаарласан, үүрэг хүлээсэн байгууллага, албан тушаалтнуудын чиг үүрэгт давхардал үүсгэсэн агуулга тусгагдаагүй байна.

**ДӨРӨВ. ҮР ДҮНГ ҮНЭЛЖ, ЗӨВЛӨМЖ ӨГСӨН БАЙДАЛ**

Энэхүү үр нөлөө тооцох үнэлгээг Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай хуулийн төсөл болон түүний үзэл баримтлалд тулгуурлан хийлээ.

Хуулийн төсөл нь дэвшүүлсэн зорилгоо хангасан эсэх, бусад хуулиудтай хэрхэн уялдсан, хуулийн төслийн найруулга, хэл зүй ойлгомжтой эсэх гэсэн шалгуур үзүүлэлт тус бүрийн дагуу хийсэн үнэлэлтийг нэгтгэн дараах **Дүгнэлт**ийг хийж, **Зөвлөмж** боловсрууллаа:

**Дүгнэлт:**

**Зорилгод хүрэх байдал:** Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай хуулийн төслийн үзэл баримтлалд тусгагдсан зорилтуудыг хангах боломжтой. Иймд зохицуулалтыг илүү нарийвчлах, хэрэгжих боломжийг нь нэмэгдүүлэх зорилгоор зарим нэг нэмэлт зохицуулалтыг нэмж тусгах шаардлагагүй гэж үзлээ.

**Ойлгомжтой байдал:** Хуулийн төсөл нь Хууль тогтоомжийн тухай хуулийн 24, 28, 29, 30 дугаар зүйл, Хууль тогтоомжийн төсөл боловсруулах аргачлалд заасан шаардлагыг хэлбэр, агуулгын хувьд хангасан байна.

**Харилцан уялдааг хангасан байдал:** Хуулийн төслийн зүйл заалт нь холбогдох бусад хуулийн зохицуулалттай зөрчилдсөн, үүрэг хүлээсэн байгууллага, албан тушаалтнуудын чиг үүрэгт давхардал үүсгэхээргүй байна.

**Зөвлөмж:**

Хуулийн төслийн үнэлгээний дүгнэлтэд тулгуурлан хуулийн төслийн зохицуулалтыг хасах, нэмэх, өөрчлөх, тодруулах шаардлагагүй гэж үзлээ.

---о0о---

1. Хууль тогтоомжийн тухай хууль “Төрийн мэдээлэл” эмхтгэлийн 2015 оны 7 дугаар сарын 03-ны өдрийн 25 дугаарт нийтлэгдсэн. [↑](#footnote-ref-1)
2. Хууль тогтоомжийн тухай хуулийн 24 дүгээр зүйлийн 24.4 дэх хэсэг. [↑](#footnote-ref-2)
3. 3асгийн газрын 2016 оны 59 дүгээр тогтоолын 3 дугаар хавсралт. [↑](#footnote-ref-3)
4. Хууль тогтоомжийн төслийн үр нөлөөг үнэлэх аргачлалын 2.9 "... хуулийн төслийн зорилго, хамрах хүрээ, зохицуулах асуудалтай уялдуулан нэг, эсхүл хэд хэдэн шалгуур үзүүлэлтийг сонгож болно”. [↑](#footnote-ref-4)
5. Монгол Улсын Засгийн газрын 2016 оны 59 дүгээр тогтоолын 2 дугаар хавсралт. [↑](#footnote-ref-5)
6. Хууль тогтоомжийн тухай хуулийн 29 дүгээр зүйл. [↑](#footnote-ref-6)